P. Paška, predseda NR SR: (2007-10-29):
Otváram rozpravu. Písomne nemám prihlášku do rozpravy. Pýtam sa, či chce niekto ústne vystúpiť v rozprave, kolegovia. Nie. Končím možnosť prihlásiť sa do rozpravy. Vyhlasujem rozpravu za skončenú. Pán guvernér pravdepodobne nechce zaujať ďalšie stanovisko. Takže prerušujem rokovanie o tomto bode. A ešte raz, pán guvernér, poprosím vás, aby ste uviedli ďalšiu správu, a to správu o stave a vývoji finančného trhu za I. polrok 2007 . Nech sa páči. I. Šramko, guvernér Národnej banky Slovenska: Znovu ďakujem pekne za slovo, pán predseda. Vážené dámy poslankyne, vážení páni poslanci, Národná banka predkladá správu o stave a vývoji finančného trhu za I. polrok 2007 na základe povinnosti, ktorá jej vyplýva zo zákona o dohľade nad finančným trhom v znení neskorších predpisov. V I. polroku 2007 pokračovali vo finančnom sektore pozitívne trendy. Do veľkej miery je tento vývoj spojený s pozitívnou ekonomickou situáciou na Slovensku aj v zahraničí. Zlepšujúca sa finančná pozícia hlavne ekonomických sektorov, ako aj pozitívne očakávania do budúcnosti pozitívne vplývajú na finančný sektor. Základné trendy hlavných agregátov pasív bánk pokračovali aj v roku 2007, keď naďalej rástli vklady retailu medziročne o 13 % , vklady podnikov medziročne o 30 % a finančných spoločností o 18 %. Podobne ako na pasívnej strane bilancie, tak aj v aktívach bánk pokračovali v I. polroku trendy z minulých rokov. Dominantným trendom je najmä rast úverov medziročne domácnostiam o 29 % a podnikom o 19 %. Domácnosti mali najväčší záujem o úvery na bývanie, predstavujú 72 % úverov domácnostiam. V rámci portfólia podnikových úverov rástlo najmä financovanie projektov v oblasti nehnuteľností a financovanie malých a stredných podnikov. Rast bankového sektora na aktívnej aj pasívnej strane sa prejavil na vyššej ziskovosti bankového sektora (medziročný nárast 22 %). Dôvodom bol najmä nárast čistých úrokových príjmov, ktoré tvorili 70 % všetkých príjmov. Technické poistenie v životnom poistení sa v porovnaní s rovnakým obdobím minulého roka zvýšilo o 21,6 %, čím sa potvrdil trend zvyšovania dynamiky rastu technického poistenia v životnom poistení. V neživotnom poistení sa technické poistné v porovnaní s rovnakým obdobím minulého roku zvýšilo o 1,8 %. Poisťovne celkovo vytvorili o 13 % väčší čistý zisk ako za porovnateľné obdobie minulého roku. Čistá hodnota majetku spravovaná v otvorených podielových fondoch po miernej stagnácii v roku 2006 v I. polroku 2007 opäť vzrástla na hodnotu 147 mld. korún. Ročná výkonnosť fondov sa dostala opäť do kladných hodnôt. Najpredávanejšími fondmi počas I. polroku 2007 boli najmä tzv. zaistené a realitné fondy. Počet sporiteľov zaregistrovaných v 2. pilieri dôchodkového sporenia sa v porovnaní s koncom minulého roku zvýšil len minimálne. Ku koncu júna 2007 bolo v 2. pilieri 1,54 mil. sporiteľov. Čistá hodnota aktív spravovaných dôchodkovými správcovskými spoločnosťami vzrástla o 40 mld. Sk. V dobrovoľnom 3. pilieri mali sporitelia ku koncu sledovaného obdobia nasporené na svojich účtoch 22,8 mld. Sk. Do dobrovoľného 3. piliera bolo zapojených približne 850 000 občanov. Odhadované výkonnosti za rok 2007 sú vypočítané anualizovaním výkonnosti fondov, dôchodkových fondov za I. polrok 2007, boli priemerne v 4,4 % v konzervatívnych, 6,6 % vo vyvážených a 6,8 % v rastových fondoch, pričom priemery vyjadrujú priemerné hodnoty za jednotlivé fondy merané čistou hodnotou aktív. Ide o predikciu výkonnosti fondov za celý rok 2007 za predpokladu, ak by fondy dosiahli v II. polroku rovnakú výkonnosť ako v I. polroku 2007. Medziročná výkonnosť jednotlivých fondov k 30. júnu meraná medziročnou zmenou hodnoty podielovej jednotky bola 4,25 % v konzervatívnych, 6,45 % vo vyvážených a 6,96 % v rastových fondoch. S rastom úverov v bankách bolo najvýznamnejším rizikom kreditné riziko domácností, podiel zlyhaných úverov predstavuje 3,6 % a podnikov – podiel zlyhaných úverov predstavuje 3,4 %. Napriek rastúcemu zadlženiu sú tieto sektory pri pokračovaní súčasných trendov schopné uhrádzať svoje záväzky. Z pohľadu bánk je dôležité, že väčšina úverov domácnostiam je zabezpečená prevažne nehnuteľnosťami. Výsledky stresového testovania naznačujú, že bankový sektor by mal byť schopný čeliť aj vážnejším, neočakávaným nepriaznivým zmenám vplývajúcim na kreditnú kvalitu úverových portfólií. Kreditné riziko ostatných sektorov bolo na nízkej úrovni. V trhovej vízii zostáva pre banky najvýznamnejším rizikom úrokové riziko, ktoré je spojené najmä s nesúladom úrokovo-citlivých aktív a pasív v jednotlivých časových pásmach precenenia úrokových mier. Podobne aj pri poisťovniach v rámci aktív kryjúcich technické rezervy bolo spomedzi  trhových rizík najvýznamnejšie úrokové riziko. Na fondy správcovských spoločností, dôchodkových správcovských spoločností a doplnkových dôchodkových spoločností by mal negatívny dopad najmä nárast úrokových sadzieb, vyššie zhodnotenie koruny, príp. výraznejší pokles cien akcií. Ďakujem pekne za pozornosť.